У Вікіпедыі ёсць артыкулы пра іншых асоб з прозвішчам Сямёнаў.

**Аляксей Фадзеевіч Сямё́наў** (6 красавіка 1921, Бабруйск — 8 мая 1951, Бабруйск) — удзельнік Вялікай Айчыннай вайны, сапёр, камандзір аддзялення 590-га асобнага сапёрнага батальёна 32-й арміі (Карэльскі фронт). Поўны кавалер ордэна Славы.

Біяграфія
---------

Нарадзіўся 6 красавіка 1921 г. у горадзе Бабруйск Магілёўскай вобласці. Скончыў 5 класаў сярэдняй школы, працаваў на мясцовым суднарамонтным заводзе.

У 1940 годзе прызваны ў Чырвоную Армію. Падчас Вялікай Айчыннай вайны з чэрвеня 1941 года на фронце. Член ВКП(б) з 1942 года. Ваяваў на Карэльскім і Волхаўскім франтах.

Сапёр 590-га асобнага сапёрнага батальёна яфрэйтар Аляксей Сямёнаў 21 чэрвеня 1944 года, знаходзячыся ў групе разгараджэння пры галаўным атрадзе 289-й стралковай дывізіі, каля возера Старанняе, размешчанага ў 30 кіламетрах на поўнач ад населенага пункта Мядзведжая Гара, абясшкодзіў вялікую колькасць супрацьтанкавых і супрацьпяхотных мін.

22 чэрвеня 1944 года пры атацы ўмацаванай абароны праціўніка каля чыгуначнай станцыі Пендушы-Масельская, будучы параненым, зняў 13 супрацьтанкавых мін.

Загадам па 289-й стралковай дывізіі № 0132 ад 5 ліпеня 1944 года за мужнасць і адвагу, праяўленыя ў баях, яфрэйтар Сямёнаў Аляксей Фадзеевіч узнагароджаны ордэнам Славы 3-й ступені.

У перыяд з 6 ліпеня па 1 жніўня 1944 года каля населенага пункта Коціё-возера пад агнём праціўніка абясшкодзіў больш за 200 мін.

4 жніўня 1944 года пры адбіцці контратакі ворага ў раёне населенага пункта Луцікавара знішчыў некалькіх пехацінцаў праціўніка і афіцэра ў рукапашнай схватцы.

Загадам па 32-й арміі № 0430 ад 25 жніўня 1944 года за мужнасць і адвагу, праяўленыя ў баях, яфрэйтар Сямёнаў Аляксей Фадзеевіч узнагароджаны Ордэнам Славы 2-й ступені.

18 жніўня 1944 года правёў разведку пераправы праз раку Варыа-Йокі ў мястэчку Ліус Вара і ў кароткі тэрмін разам са сваім аддзяленнем аднавіў мост. У перыяд з 25 верасня па 6 кастрычніка 1944 года аддзяленне яфрэйтара Сямёнава абясшкодзіла больш за 500 мін. 6 кастрычніка 1944 г. А. Ф. Сямёнаў быў паранены, але не пакінуў поле бою.

Прадстаўленне да ўзнагароды — ордэна Славы 1-й ступені — падпісаў Маршал Савецкага Саюза К. А. Мерацкоў. Указам Прэзідыума Вярхоўнага Савета СССР ад 25 сакавіка 1945 года за ўзорнае выкананне заданняў камандавання ў баях з нямецка-варожымі захопнікамі яфрэйтар Сямёнаў Аляксандр Фадзеевіч узнагароджаны ордэнам Славы 1-й ступені, стаўшы поўным кавалерам ордэна Славы.

Дэмабілізаваны ў 1944 годзе ў званні старшыны. Жыў у Бабруйску, працаваў на цагельным заводзе. Памёр 8 мая 1951 г.

Узнагароды
----------

* Ордэн Славы 1-й ступені (24.03.1945, ордэн № 506)
* Ордэн Славы 2-й ступені (25.08.1944, ордэн № 4061)
* Ордэн Славы 3-й ступені (05.07.1944, ордэн № 73267)
* медалі

Памяць
------

* Помнік на магіле (могілкі Бярэзінскага форштадта ў Бабруйску)
* Стэла на Алеі Герояў на плошчы Перамогі ў Бабруйску

Зноскі
------

1. 1 2 3 4  Аляксей Фадзеевіч Сямёнаў на сайце «Героі краіны»

Літаратура
----------

* Сямёнаў Аляксей Фадзеевіч // Беларуская энцыклапедыя: У 18 т. Т. 15: Следавікі — Трыо / Рэдкал.: Г. П. Пашкоў і інш. — Мн. : БелЭн, 2002. — Т. 15. — С. 345. — 10 000 экз. — ISBN 985-11-0035-8. — ISBN 985-11-0251-2 (т. 15).
* *Долготович Б. Д.* Кавалеры ордена Славы. — Минск, 2006. (руск.)
* Кавалеры ордена Славы трёх степеней: Краткий биографический словарь / Пред. ред. коллегии Д. С. Сухоруков. — М.: Воениздат, 2000. — 703 с. — 10 000 экз. — ISBN 5-203-01883-9.

Спасылкі
--------

* Аляксей Фадзеевіч Сямёнаў на сайце «Героі краіны»
* Аллея Героев на площади Победы открыта 11 августа 2009 года, в День освобождения Бобруйска от немецко-фашистских захватчиков Архівавана 2 чэрвеня 2012. (руск.)